title: Fort Apache (cinta)
text: Iste articlo ye sobre una cinta estausunidense de 1948; t'atros usos, se veiga Fort Apache.
  
  Fort Apache (títol orichinal en anglés, enguerada en Aragón con o suyo títol orichinal) ye una cinta de western de cine estausunidense de l'anyo 1948 dirichida por John Ford y que ye la primera d'as tres suyas cintas que conforman a clamada trilochía d'a caballería chunto con She Wore a Yellow Ribbon (1949) y Rio Grande (1950). O guión d'a cinta ye de Frank S. Nugent, adaptau de Massacre, un relato publicau en a revista The Saturday Evening Post por James Warner Bellah en 1947. Producida por Merian C. Cooper y por o mesmo director John Ford ta la productora Argosy Pictures, la dirección de fotografía d'a cinta ye d'Archie Stout y William H. Clothier (iste zaguero no acreditau) y la Banda Sonora Orichinal ye obra de Richard Hageman. En l'elenco d'actors d'a cinta amanixen, entre d'atros, John Wayne, Henry Fonda, Shirley Temple, John Agar, Ward Bond, Irene Rich, Anna Lee, George O'Brien, Mae Marsh, Victor McLaglen, Dick Foran y Pedro Armendáriz.
  
  Ista estió una d'as primeras cintas d'o cine estausunidense que presentaban una visión no negativa y prou respectuosa respective d'os amerindios, que dica l'inte lo cine estausunidense amostraba con estereotipos negativos.
  
  Argumento 
  En rematar a Guerra Civil Estausunidense, totz asperan que lo veterán capitán Kirby York, a qui totz respectan, esdevienga lo nuevo comandant de Fort Apache, situau en a Reserva India de Fort Apache, en un puesto remoto d'Arizona a on nomás bi ha que una chicota unidat de Caballería de l'exercito estausunidense. York heba estau mientres a guerra coronel d'un rechimiento y yera bien qualificau ta mandar en o fuerte. Tanimientres, a rapafui l'exercito ha decidiu atorgar lo mando a lo tenient coronel Owen Thursday, graduau de l'Academia Militar de West Point y que mientres a zaguer guerra civil heba estau cheneral. Thursday marcha enta lo suyo destín a remo, en considerar que mereixe un millor tracto, y amuestra ascape un caracter papitieso y soberbio; antiparte, mai no ha tractau con os amerindios ni en conoixe garra d'as suyas costumbres, tradicions y formas de luitar.
  
  A Thursday, que ye viduo, l'acompanya su filla Philadelphia, con un carácter radicalment diferent, y que destaca por a suya simpatía. Bien luego pai y filla troban a lo choben tenient Michael Shannon O'Rourke, qui marcha dende l'Academia de West Point enta lo suyo primer destín como segundo tenient chustament en Fort Apache, en estar lo fillo d'o sarchento mayor Michael O'Rourke, qui en ye destinau tamién. Bien luego entre los dos chóvens naixe una atracción amorosa, encara que ixo no li cuaca pas guaire a lo pai d'a mesacha. Thursday no considera que un segundo tenient fillo d'un sarchento pueda tener un livel suficient para casar-se con a suya filla, encara que o sarchento O'Rourke mientres a guerra heba mandau la Brigada Irlandesa y heba recibiu la Medalla d'Honor d'o Congreso, que li atorgaba lo dreito de ninviar a lo suyo fillo en l'Academia de West Point.
  
  Bien luego de plegar o nuevo comandant en o fuerte, esclatan problemas con os indios apaches d'a reserva mandaus por Cochise, en estar los indios malcontentos por as actividatz d'o corrupto Silas Meacham, achent d'o Gubierno d'Estaus Unius en a reserva. Owen Thursday aplica rigorosament punto por punto as ordenanzas militars y considera que li pertoca protecher a Meacham, encara que se li rechiren os budiellos en fer-lo, y lo fa en contra d'os consellos d'o capitán Kirby York, qui li diz que lo millos ye tractar a las tribus con respecto y remediar os mals causaus por l'achent corrupto.
  
  En zagueras, Cochise considera que lo suyo pueblo no puet continar asperando y decide albandonar a reserva y principiar una luita contra l'exercito. Una vegada mas Thursday no quiere ascuitar os consellos de Kirby y decide marchar con a mayor parte d'as tropas d'o fuerte contra Cochise ta ganar-ie gloria y honors.
  
  Rodache 
  O rodache d'as scenas exteriors se fació en a suya mayor parte en Monument Valley d'Arizona, encara que las scenas d'o propio Fort Apache se rodoron en o rancho Corriganville Movie Ranch, en California, a on se i debantó dende zero lo Fort Apache que amanixe en a cinta.
  
  L'enquadre d'as imáchens d'a cinta s'inspira en os treballos pictoricos d'o pintor estausunidense Frederic Remington sobre scenas d'a vida cotidiana en o Far West', encara que en estar una cinta en blanco y negro no puet amostrar-se con plenitud ixa caracteristica, que sí se consigue plenament en a segunda cinta d'a trilochía d'a Caballería, She Wore a Yellow Ribbon ya rodada en color, a on lo suyo director de fotografía, Winton C. Hoch, consiguió que li concedisen l'Oscar a la Millor Fotografía.
  
  Elenco
  
  Premios
  
  Referencias
  
  Vinclos externos 
  
    Fort Apache en Internet Movie Database.
    Fort Apache en TCM Movie Database.
    Fort Apache en Letterboxd.
    Fort Apache en AllMovie.
    Fort Apache en l' American Film Institute Catalog de l'American Film Institute.
    Fort Apache en FilmAffinity.
    Fort Apache en Allociné.
    Fort Apache en Rotten Tomatoes.
  
  Cintas ambientadas en Arizona
  Cintas ambientadas en os anyos 1870
  Cintas d'Estaus Unius
  Cintas de western
  Cintas dirichidas por John Ford
  Cintas en anglés
  Cintas en blanco y negro
  Cintas interpretadas por John Wayne
  Cintas interpretadas por Henry Fonda
  Cintas interpretadas por Shirley Temple
  Cintas interpretadas por John Agar
  Cintas interpretadas por Ward Bond
  Cintas interpretadas por Irene Rich
  Cintas interpretadas por Anna Lee
  Cintas interpretadas por George O'Brien
  Cintas interpretadas por Mae Marsh
  Cintas interpretadas por Victor McLaglen
  Cintas interpretadas por Dick Foran
  Cintas interpretadas por Pedro Armendáriz
  Cintas rodadas en Arizona
  Cintas rodadas en California